Fylgja þarf eftir samþykktum aðgerðaráætlunum í málefnum barna og tryggja fjármagn Barnaheill – Save the Children á Íslandi , Mannréttindaskrifstofa Íslands og UNICEF – Barnahjálp Sameinuðu þjóðanna á Íslandi , hafa sent nefnd Sameinuðu þjóðanna um réttindi barnsins skuggaskýrslu um stöðu barna á Íslandi með tilliti til ákvæða Barnasáttmála SÞ . Til hliðsjónar var þriðja skýrsla íslenskra stjórnvalda til nefndarinnar . Þó hér á landi hafi verið samþykktar ýmsar aðgerðaráætlanir í málefnum barna hefur aðeins lítill hluti þeirra verið framkvæmdur . Samtökin hvetja stjórnvöld til að nýta sér markvisst þær fjölmörgu upplýsingar sem fyrirliggjandi eru til að bregðast við og bæta aðbúnað og stöðu barna hér á landi . Önnur skýrsla stjórnvalda um stöðu barna á Íslandi með tilliti til ákvæða Barnasáttmála SÞ er frá árinu 2003 en síðan hafa verið gerðar ýmsar lagabreytingar í málefnum barna . Má þar nefna ný barnalög , breytingar á barnaverndarlögum frá 2002 auk nýrra laga um leik - og grunnskóla . Allar þessar breytingar taka mið af Barnasáttmálanum og öðrum mannréttindarsáttmálum sem Ísland er aðili að . Meðal helstu niðurstaða í skuggaskýrslu samtakanna þriggja er að þó gerðar hafi verið tvær aðgerðaráætlanir , annars vegar um barnavernd og hins vegar um aðgerðir til að bæta stöðu barna og ungmenna , hefur aðeins lítill hluti þessara áætlana komist til framkvæmdar . Ástæða er til að hvetja stjórnvöld eindregið til að bæta úr því um leið og unnið er áfram að endurskoðun og uppfærslu þessara aðgerðaáætlana . Einnig má nefna að þrátt fyrir að til sé heildarstefna í málefnum innflytjenda , þar sem nokkrir liðir fjalla sérstaklega um börn innflytjenda , hefur fátt eitt komið til framkvæmda . Úr því verður að bæta og sérstaklega ber stjórnvöldum að gera öllum sveitarfélögum skylt að móta sér stefnu í þjónustu við innflytjendur . Það er mat samtakanna að sárlega skorti heildarstefnu í málefnum barna og barnafjölskyldna af hálfu stjórnvalda . Ísland staðfesti Barnasáttmála Sameinuðu þjóðanna árið 1992 . Unnið hefur verið að því um nokkurra ára skeið að fullgilda sáttmálann og binda hann í lög . En til þess að svo megi verði , þarf Ísland að uppfylla 37. grein Barnasáttmálans þar sem kemur fram að ungmenni sem brjóta af sér og þurfa að sæta fangelsisrefsingu beri að vera aðskilin frá fullorðnum föngum . Þó í gildi sé samningur á milli fangelsismálastofnunar og Barnaverndarstofu um vistun ungra afbrotamanna , hefur hann ekki virkað sem skyldi . Það er afar brýnt fyrir hagsmuni ungmenna í þessum aðstæðum að úr verði bætt hið fyrsta . Hér að neðan fylgja helstu ábendingar samtakanna við þriðju skýrslu stjórnvalda um stöðu barna á Íslandi , með tilliti til ákvæða Barnasáttmálans . Birting Barnasáttmálans og þjálfun . Stjórnvöld eru hvött til að gera kynningu og fræðslu um Barnasáttmálann markvissari og öflugri . Móta þarf stefnu í þjálfun þeirra sem vinna með börnum þannig að þeir þekki Barnasáttmálann og þau réttindi sem hann tryggir . ( Má þar nefna kennara , lögreglu , barnaverndarstarfsm